Kahe  aasta eest mainis suuri plahvatusi ja veel suurema eelarvega vaatemänge armastav filmimees MTV Newsile antud intervjuus, et ta tahab teha "väikese filmikese" Quentin Tarantino "Pulp Fictioni" vaimus. Vahepeal on ilmnenud, et tegu on Florida krimimaailmas toimuva väljapressimistele ja inimröövidele keskenduva projektiga, mis põhineb tõestisündinud lool ning on kõigele lisaks "must komöödia". Ning nüüd on selgunud ka tõsiasi, et "Pain & Gain" on Bay järgmine film - seda kinnitas Bay selgesõnaliselt "Transformerite" Moskva esilinastusel. Režissöör rääkis, et projekti mastaap on endiselt võrdlemisi tagasihoidlik - eelarve jääb 20 miljoni dollari piirkonda ning erinevalt "Kuu varjuküljest" film 3D-s olema ei saa.    Samuti seadis Bay antud intervjuus küsimärgi alla kuuldused, et ta on ühendamas jõudusid "Videviku" staari Taylor Lautneriga: "Ma ei ole selles kindel," ütles ta. "Ma ei tea. Ma kohtun paljude näitlejatega, kes teab..."    Üks  projekt, mille Bay ohtrate fännide rõõmuks endiselt realiseerida loodab, on "Pahad poisid 3". Nagu Hollywoodis sageli ette tuleb, on probleemiks vaid see, kuidas kõigi osapoolte ajagraafikud klappima saada, kuna nii Will Smith, Martin Lawrence kui ka Bay ise on ilmselgelt hõivatud inimesed. Järgmiseks igatahes väike must krimikomöödia, mille 20-miljoniline eelarve on veel väiksem kui Bay kunagisel kinodebüüdil "Pahad poisid", mis maksis mehe hilisemate töödega võrreldes naeruväärsed 25 miljonit dollarit.    www.forumcinemas.ee